তখন সবে থিয়েটারে অভিনয় শুরু করছেন। শনিবার থিয়েটারে একটিমাত্র শো থাকত। সেই শো শেষে প্রতি শনিবার আহিরিটোলা স্ট্রিটের মামাবাড়িতে আসা চাই-ই চাই। আর বাড়িতে ঢোকামাত্রই তুমুল হইচই-আড্ডা। ‘‘আমাকে বলত, তোমাকে সেজমামি বলে ডাকতে পারব না! তুমি তো অল্পবয়সি মেয়ে!’’ ৫১, আহিরিটোলা স্ট্রিটের দো’তলার খাটে বসে কথাগুলো বলছিলেন মুকুল মুখোপাধ্যায়— অরুণকুমার চট্টোপাধ্যায়ের সেজো মামিমা।
অবশ্য অরুণকুমার নামটি কতজনই বা আর মনে রেখেছে! সেই অরুণই হলেন উত্তমকুমার— বাঙালি চলচ্চিত্রপ্রেমীদের কাছে এক অনিবার্য গন্তব্য। তাঁর জন্মদিনকে স্মরণে রেখেই আগামিকাল, রবিবার আহিরিটোলা স্ট্রিটের ওই বাড়িতেই একাধিক অনুষ্ঠানের আয়োজন করেছে কলকাতা পুরসভা।
প্রসঙ্গত, ওই বাড়িতেই উত্তমকুমার জন্মগ্রহণ করেছিলেন। মহানায়ক যে ঘরে জন্মেছিলেন, সেই আঁতুড়ঘরটি এখনও রয়েছে বাড়িতে। রয়েছে পুরনো ফ্যামিলি অ্যালবামে তাঁর দুষ্প্রাপ্য ছবিও। 
বর্তমানে ওই বাড়িতে মহানায়কের মামাবাড়ির সদস্যরা থাকেন। মুকুলদেবী বলছিলেন, ‘‘খেতে খুব ভালবাসত ও। আর একবার এলে পুরো বাড়িটা গমগম করত। ওর বউ গৌরীও চলে আসত। সারাদিন এখানে থেকে রাতে ট্যাক্সি করে চলে যেত ওরা। তখনও নিজের গাড়ি কেনেনি।’’ যেখানেই থাকুন না কেন, উত্তমকুমার অষ্টমীপুজোর অঞ্জলি মামাবাড়িতে এসেই দিতেন বলে জানাচ্ছেন মুকুলদেবী। 
পরিবারের সদস্যেরা বলছিলেন, বাইরের লোকেদের কাছে বাংলা সিনেমার উজ্জ্বলতম জ্যোতিষ্ক হলে কী হবে, তাঁদের কাছে অরুণ তো ঘরের ছেলে! উত্তমকুমারের মামাতো ভাই সঞ্জীব বলছিলেন, ‘‘আমার থেকে বয়সের অনেকটাই তফাৎ ছিল। কিন্তু তাও মনে আছে যে, বাড়িতে ও এত আস্তে আস্তে কথা বলত যে কী বলব! আমি তো মাঝেমধ্যে বাবাকে জিজ্ঞেস করতাম, সিনেমায় ও-ই অভিনয় করে তো? কারণ, আমি তো সেই সুপারস্টারের কোনও মিলই খুঁজে পেতাম না বাড়ির ছেলেটার সঙ্গে!’’  
প্রসঙ্গত, উত্তমকুমারের মামাবাড়ির অনতিদূরেই নতুনভাবে সৌন্দর্যায়নের পরে ‘উত্তমকুমার শিশু উদ্যানে’র উদ্বোধন করা হবে সেদিন। এমনিতে ওই উদ্যানে মহানায়কের একটি মূর্তিও রয়েছে। সেখানেও মাল্যদান করা হবে।